Malaisiasse ei läinud kogu delegatsioon ja seal veedeti ainult 21. septembri õhtu, ent sel ajal jõudis mitu delegatsiooni liiget, sealhulgas ekspeaminister Rõivas, jätta Eesti meestest äärmiselt halva mulje.

Pärast ametlikke üritusi läks osa delegatsiooni liikmeid baari lõõgastuma, kaasa kutsuti ka Malaisias töötavaid eestlasi ja teisi, kellega visiidil tutvuti, peamiselt naisi. Üks delegatsiooni liige kutsus kaasa ka Katrini (nimi toimetusele teada – toim), eestlase, kes kolis hiljuti Malaisiasse. Temaga toimus selle õhtu teadaolevalt kõige tõsisem intsident, mille teise osapoolega polnud ta kunagi varem kohtunud - üks delegatsiooni liikmetest tõmbas ta tantsupõrandalt nurga taha, kiskus kleiti üles ja käperdas.

Veel leidis peol aset juhtum, kus üks purjus delegatsiooni liige lükkas lähedal seisnud täisrõivas naise vette. Samuti kallas üks delegatsiooni liige naisvestluskaaslase kahemõttelise kommentaari saatel joogiga üle.

Taavi Rõivas esitas eile ametliku vabanduse. "Vabandan äridelegatsiooni liidrina kogu delegatsiooni nimel kõigi nende inimeste ees, kes tundsid end halvasti Kuala Lumpuri peol toimunu pärast," kirjutas ta Eesti Päevalehele.